
Betegtájékoztató: Információk a felhasználó számára

[bookmark: _Hlk151384056]Dacarbazine Accord 1000 mg por oldatos infúzióhoz való koncentrátumhoz

dakarbazin

Mielőtt elkezdik alkalmazni Önnél ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
•	Tartsa meg a betegtájékoztatót, mert a benne szereplő információkra a későbbiekben is szüksége lehet.
•	További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.
•	Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1.	Milyen típusú gyógyszer a Dacarbazine Accord és milyen betegségek esetén alkalmazható?
2.	Tudnivalók a Dacarbazine Accord alkalmazása előtt
3.	Hogyan kell alkalmazni a Dacarbazine Accord-ot?
4.	Lehetséges mellékhatások
5.	Hogyan kell a Dacarbazine Accord-ot tárolni?
6.	A csomagolás tartalma és egyéb információk


[bookmark: os_autosavelastposition1811435]1.	Milyen típusú gyógyszer a Dacarbazine Accord és milyen betegségek esetén alkalmazható?

A dakarbazin a citosztatikus gyógyszerekként ismert gyógyszerek csoportjához tartozik. Ezek a gyógyszerek a daganatsejtek növekedését befolyásolják.

Kezelőorvosa a Dacarbazine Accord‑ot a következő rosszindulatú daganatok valamelyikének kezelésére írta fel Önnek:
· előrehaladott melanóma malignum (a bőr daganata),
· Hodgkin-kór (a nyirokszövet daganata),
· lágyrész-szarkóma (izmokat, zsírszövetet, rostos kötőszövetet, vérereket vagy más kötő- és támasztószövetet érintő daganattípus).
A Dacarbazine Accord adható más citosztatikus hatóanyagokkal együttesen (kombinációban) is.


2.	Tudnivalók a Dacarbazine Accord alkalmazása előtt

Nem alkalmazhatják Önnél a Dacarbazine Accord‑ot az alábbi esetekben:
•	ha allergiás a dakarbazinra vagy a gyógyszer (6. pontban felsorolt) egyéb összetevőjére,
•	ha a vérben túl alacsony a fehérvérsejtek és/vagy a vérlemezkék száma (leukopénia és/vagy trombocitopénia),
•	ha súlyos májbetegségben vagy vesebetegségben szenved,
•	ha terhes vagy szoptat.

Figyelmeztetések és óvintézkedések
A Dacarbazine Accord alkalmazása előtt beszéljen kezelőorvosával vagy gyógyszerészével.

Kezelőorvosa minden beadás előtt ellenőrizni fogja, hogy a vér elegendő vérsejtet tartalmaz‑e a gyógyszer alkalmazásához. Májműködését és veseműködését is ellenőrizni fogják.

Nem kaphat élő kórokozót tartalmazó védőoltást, ha Dacarbazine Accord-ot kap. Ennek az az oka, hogy a Dacarbazine Accord csökkentheti az immunrendszer működését, és fogékonyabbá teheti Önt a súlyos fertőzésekkel szemben.

Nem kaphat fotemusztint tartalmazó gyógyszert, ha Önt Dacarbazine Accord-dal kezelik.

Egyéb gyógyszerek és a Dacarbazine Accord
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Nem tanácsos semmilyen más gyógyszeres kezelést alkalmaznia anélkül, hogy tájékoztatná erről kezelőorvosát, mivel a Dacarbazine Accord és más gyógyszerek között kölcsönhatások léphetnek fel.

Különösen arról kell tájékoztatnia kezelőorvosát vagy gyógyszerészét, ha az alábbiak valamelyikét szedi vagy kapja:
· Sugárkezelés vagy bármely más gyógyszeres daganatellenes kezelés (kemoterápia). Ezen gyógyszerek és a Dacarbazine Accord együttes alkalmazásakor fokozódhat a csontvelő károsodása.
· Más olyan gyógyszerek, amelyeket az úgynevezett citokróm P450 májenzimrendszer metabolizál.
· Metoxi-pszoralén (bőrproblémák, például pikkelysömör és ekcéma kezelésére szolgál). A Dacarbazine Accord és a metoxi-pszoralén együttes alkalmazása érzékenyebbé teheti Önt a napfénnyel szemben (fotoszenzitizáció).
· Fenitoin (görcsrohamok kezelésére szolgál) – a Dacarbazine Accord és a fenitoin egyidejű alkalmazása miatt gyakrabban alakulhatnak ki görcsrohamok.
· Ciklosporin vagy takrolimusz (a szervezet immunválaszának csökkentésére szolgál) – ezek a gyógyszerek csökkenthetik az immunrendszer működését.
· Fotemusztin (rosszindulatú bőrdaganat kezelésére szolgál) – a Dacarbazine Accord és a fotemusztin egyidejű alkalmazása károsíthatja a tüdőt.
· Olyan gyógyszerek, melyek májkárosító hatásúak is lehetnek, például diazepám (szorongás, izomgörcsök és görcsrohamok kezelésére szolgál), imipramin (a depresszió tüneteinek kezelésére szolgál), ketokonazol (gombás fertőzések kezelésére szolgál) vagy karbamazepin (rohamok megelőzésére, bizonyos típusú fájdalom enyhítésére vagy hangulatzavarok kezelésére alkalmazzák).
· Véralvadásgátlók (vérrögképződés megelőzésére szolgál). – Kezelőorvosa el fogja dönteni, hogy kapjon‑e ilyen gyógyszereket, és ellenőrizni fogja a vér alvadási képességét.

Nem kaphat élő kórokozót tartalmazó védőoltást a Dacarbazine Accord‑kezelés ideje alatt és a kezelés befejezése után még 3 hónapig. Ennek az az oka, hogy a Dacarbazine Accord csökkentheti az immunrendszer működését, és fogékonyabbá teheti Önt a súlyos fertőzésekkel szemben.

„Elölt” vagy inaktivált kórokozót tartalmazó védőoltást kaphat, ha Dacarbazine Accord‑dal kezelik.

Az alkohol hatása a Dacarbazine Accord‑ra
Kemoterápia alatt nem szabad alkoholt fogyasztani.

[bookmark: _Hlk141371127][bookmark: _Hlk141371301]Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával. 
A gyógyszer károsíthatja a születendő gyermekét.
A dakarbazin Önnél nem alkalmazható, ha Ön terhes, illetve ha fennáll Önnél a terhesség lehetősége vagy gyermeket szeretne.
Ne szoptasson, amíg Dacarbazine Accord‑kezelést kap.

Fogamzóképes nők / fogamzásgátlás nőknél és férfiaknál
Ha Ön nő és teherbe szeretne esni, beszéljen kezelőorvosával, aki ajánlhat Önnek egy szakorvost a kezelés tervezett megkezdése előtt és a kezelés után.
Ha Ön férfi, javasolt részt vennie egy tanácsadáson a spermiummegőrzés lehetőségéről a kezelés tervezett megkezdése előtt.
A fogamzóképes nőknek hatékony fogamzásgátló módszereket kell alkalmazniuk a dakarbazin‑kezelés alatt és annak befejezését követően még 6 hónapig.
A férfiaknak hatékony fogamzásgátló módszereket kell alkalmazniuk és nem szabad gyermeket nemzeniük a dakarbazin‑kezelés alatt és annak befejezését követően még 3 hónapig.

A készítmény hatásai a gépjárművezetéshez és a gépek kezeléséhez szükséges képességekre
A központi idegrendszert érintő mellékhatások (az agyra és az idegrendszerre gyakorolt nemkívánatos hatások) vagy a hányinger, illetve hányás hatással lehetnek a gépjárművezetéshez és a gépek kezeléséhez szükséges képességeire. Azonban nincs olyan ok, ami miatt ne vezethetne gépjárművet vagy kezelhetne gépeket a terápiás ciklusok között, kivéve, ha szédül vagy bizonytalannak érzi magát.


3.	Hogyan kell alkalmazni a Dacarbazine Accord-ot?

Ezt a gyógyszert onkológus (daganatkezelésben jártas) vagy hematológus (a vér betegségeinek kezelésében jártas) szakorvos irányítása alatt fogja kapni. Rendszeresen ellenőrizni fogják az állapotát a kezelés alatt és után, az esetleges mellékhatások jeleit figyelve.

A dakarbazin fényre érzékeny anyag.
Az alkalmazás során a gyógyszert Önnek beadó orvos vagy a gondozását végző egészségügyi szakember gondoskodik a dakarbazin fénytől való védelméről.

Mennyi Dacarbazine Accord‑ot fognak beadni Önnek?
Az Ön számára megfelelő adagot a kezelőorvosa fogja kiszámítani.
Ez a daganat típusától és előrehaladottságától, a testfelülettől (m²), a vérsejtszámoktól és az egyéb alkalmazott daganatellenes gyógyszerektől és kezelésektől függ. A kezelőorvos szintén egyénileg dönti el, mennyi ideig fogja alkalmazni Önnél a Dacarbazine Accord‑ot.

Kezelőorvosa megváltoztathatja az adagot és az adagolás gyakoriságát az Ön vérvizsgálati eredményeitől, az általános állapotától, a további kezelésektől, illetve az Ön gyógyszerre adott reakciójától függően. Ha bármilyen kérdése van a kezelésével kapcsolatban, kérdezze meg kezelőorvosát, gyógyszerészét vagy a gondozását végző egészségügyi szakembert.

Rosszindulatú bőrdaganat (áttétes melanóma malignum)
A készítmény szokásos adagja napi egyszer 200–250 mg/testfelület m². Ezt az adagot 5 egymást követő napon keresztül fogja kapni, 3 hetente. Gyorsan, vénába adott injekcióként vagy lassan, 15–30 percig tartó vénába adott infúzióként fogja megkapni.
Másik lehetőségként egy nagyobb, 850 mg/testfelület m²-es adagot is kaphat 3 hetente. Ezt lassú, vénába adott infúzióként fogja megkapni.

A nyirokszövet rosszindulatú daganata (Hodgkin-kór)
A készítmény szokásos adagja 15 naponta 375 mg/testfelület m². Kapni fog doxorubicin, bleomicin és vinblasztin nevű gyógyszereket is (ezt a kombinációt ABVD protokollnak hívják). Lassú, vénába adott infúzióként fogja megkapni.

Izmokat, zsírszövetet, rostos kötőszövetet, vérereket vagy más kötő- és támasztószövetet érintő rosszindulatú daganat (lágyrész-szarkóma)
A készítmény szokásos adagja napi egyszer 250 mg/testfelület m². Ezt az adagot 5 egymást követő napon keresztül fogja kapni, 3 hetente. Lassú, 15–30 percig tartó vénába adott infúzióként fogja megkapni.
Kapni fog egy doxorubicin nevű gyógyszert is (ezt a kombinációt ADIC protokollnak hívják).

Vesebetegségben vagy májbetegségben szenvedő betegek
Ha enyhe vagy közepesen súlyos veseproblémája vagy májproblémája van, akkor általában nincs szükség a gyógyszer adagjának csökkentésére. Ha vese- és májproblémája is van, akkor hosszabb időbe telhet, amíg a szervezete feldolgozza ezt a gyógyszert, illetve eltávolítja azt az Ön szervezetéből. Előfordulhat, hogy kezelőorvosa kevesebb gyógyszert fog beadni.

Alkalmazása gyermekeknél és serdülőknél
Amíg nem állnak rendelkezésre további adatok, nem adhatóak külön ajánlások a kezelőorvos számára a gyógyszer gyermekeknél és serdülőknél történő alkalmazására vonatkozóan.

Ha az előírtnál több Dacarbazine Accord‑ot kapott
Ha túl sok Dacarbazine Accord‑ot kapott, az a vérsejtszámok jelentős csökkenését okozhatja. Ez a csontvelő teljes funkcióvesztéséhez is vezethet. A lehetséges tünetek közé tartoznak a fertőzés jelei, véraláfutások a megnövekedett vérzéshajlam miatt és a fáradtság. A tünetek később, akár 2 héttel a beadás után is jelentkezhetnek.

Ha úgy gondolja, hogy túl sok Dacarbazine Accord-ot kapott, haladéktalanul szóljon kezelőorvosának vagy a gondozását végző egészségügyi szakembernek. A vérsejtszámokat ellenőrizni fogják és támogató kezelésre, például vérátömlesztésre is szüksége lehet.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. Kezelőorvosa megbeszéli ezeket Önnel, és elmagyarázza a kezelés kockázatait és előnyeit.

Azonnal szóljon kezelőorvosának, ha az alábbi mellékhatások bármelyikét észleli:
•	Fertőzésre utaló jelek, például torokfájás vagy láz.
•	Rendellenes véraláfutás vagy vérzés.
•	Rendkívüli fáradtság.
•	Tartós vagy súlyos hányás vagy hasmenés.
•	Súlyos allergiás reakció – tapasztalhat hirtelen fellépő, viszkető bőrkiütést, a kéz, a lábfej, a boka, arc, az ajkak vagy a torok duzzanatát (ami nyelési vagy légzési nehézséget okozhat), illetve esetleg úgy érezheti, hogy mindjárt elájul.
•	A bőr és a szemfehérje besárgulása májproblémák miatt.
•	Idegrendszeri problémák, például fejfájás, homályos látás, görcsroham, zavartság, levertség, illetve az arc zsibbadása vagy bizsergése.
•	Súlyos májprobléma a máj vérereinek elzáródása miatt (venookkluzív betegség [VOD] vagy Budd–Chiari-szindróma), ami a májsejtek pusztulásával jár, és életveszélyes is lehet. Ha felmerül ezen szövődmények gyanúja, kezelőorvosa fog dönteni a megfelelő kezelésről.

Ezek mind súlyos mellékhatások. Sürgős orvosi ellátásra lehet szüksége.

Az alábbi, egyéb mellékhatások jelentkezhetnek:

Gyakori (10‑ből legfeljebb 1 beteget érinthet)
•	A vörösvértestek, a fehérvérsejtek és/vagy a vérlemezkék számának csökkenése a vérben (anémia, leukopénia, illetve trombocitopénia).
Ezek a vérsejtszámot érintő változások az adagtól függőek és késleltetve jelentkeznek, gyakran csak 3‑4 hét elteltével érik el a legalacsonyabb értéket.
•	Étvágytalanság, hányinger és hányás (ezek mindegyike súlyos lehet).

Nem gyakori (100‑ból legfeljebb 1 beteget érinthet)
•	Hajhullás (alopécia).
•	Fokozott bőrelszíneződés (hiperpigmentáció).
•	A bőr fokozott érzékenysége a napfényre (fotoszenzitivitás).
•	Influenzaszerű tünetek kimerültséggel, hidegrázással, lázzal és izomfájdalommal. Ezek a tünetek jelentkezhetnek a gyógyszer beadása alatt, vagy sokszor csak néhány nappal azt követően. Akkor is kiújulhatnak, amikor megkapja a következő adag dakarbazint.
•	Fertőzések.

Ritka (1000‑ből legfeljebb 1 beteget érinthet)
•	Minden vérsejttípus csökkent száma (páncitopénia).
•	A granulociták (a fehérvérsejtek egy speciális típusa) súlyosan csökkent száma (agranulocitózis).
•	Súlyos allergiás (anafilaxiás) reakció, amelynek következtében például vérnyomásesés, a kéz, a lábfej, a boka, az arc, az ajkak vagy a torok duzzanata jelentkezhet, ami nyelési vagy légzési nehézséget okozhat, gyors pulzus, csalánkiütés és testszerte jelentkező viszketés vagy bőrpír lép fel.
•	Fejfájás.
•	Látászavar.
•	Zavartság.
•	Levertség.
•	Görcsrohamok.
•	Az arc érzékelési zavara (az arc paresztéziája), az arc zsibbadása és kipirulása röviddel az injekció után.
•	Hasmenés.
•	Májenzimszintek emelkedése.
•	A veseműködés károsodása.
•	Bőrpír (eritéma).
•	Bőrkiütések (makulopapuláris exantéma).
•	Csalánkiütés (urtikária).
•	Az alkalmazás helyén fellépő irritáció.

Ha a gyógyszer véletlenül bejut a véna körüli szövetbe, az fájdalmat okozhat, és szövetkárosodás léphet fel.

Ezen tünetek közül tapasztalhat egyet vagy többet is.
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Dacarbazine Accord-ot tárolni?

A gyógyszer gyermekektől elzárva tartandó!

A címkén és dobozon feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Legfeljebb 30 °C-on tárolandó. A fénytől való védelem érdekében az injekciós üveget tartsa a dobozában.
Az elkészített oldatot szintén védeni kell a fénytől.

Az elkészített Dacarbazine Accord oldat
[bookmark: _Hlk96891067]A frissen elkészített oldat stabilitása 2 és 8 °C között és fénytől védve 48 órán át, szobahőmérsékleten és fénytől védve 1 órán át igazolt. Mikrobiológiai szempontból az elkészített oldatot azonnal fel kell használni. Amennyiben nem használják fel azonnal, a felhasználásig az eltartási idő és a tárolási körülmények a felhasználó felelőssége, amely általános esetben 2 és 8 ºC közötti hőmérsékleten tárolva nem haladhatja meg a 24 órát, kivéve, ha a feloldás ellenőrzött és validált aszeptikus körülmények között történt.

Az elkészített és tovább hígított Dacarbazine Accord oldat
Az elkészített és tovább hígított oldat stabilitása polietilén tartályban 25 °C-on 2 órán át, polietilén tartályban és injekciós üvegben 2 és 8 ºC közötti hőmérsékleten, fénytől védve 24 órán át igazolt. Mikrobiológiai szempontból az elkészített és tovább hígított oldatot azonnal fel kell használni.

A Dacarbazine Accord csak egyszeri felhasználásra szolgál.
A felhasználás utáni esetleges maradékot a kezelőorvosnak kell megsemmisítenie, továbbá azokat az oldatokat is, amelyeknél a készítmény külleme megváltozott. A hígított oldatos infúziót szabad szemmel meg kell vizsgálnia a kezelőorvosnak, és csak a látható részecskéktől gyakorlatilag mentes, tiszta oldat használható fel.


6.	A csomagolás tartalma és egyéb információk

Mit tartalmaz a Dacarbazine Accord?
•	A készítmény hatóanyaga a dakarbazin (dakarbazin-citrát formájában).
A Dacarbazine Accord 1000 mg készítmény 1000 mg dakarbazint tartalmaz (dakarbazin-citrát formájában) egyadagos injekciós üvegenként. 
A feloldást és a végső hígítást követően 2,8-4,0 mg dakarbazint tartalmaz milliliterenként.
•	Egyéb összetevők: citromsav (E330) és mannit (E421).

Milyen a Dacarbazine Accord külleme és mit tartalmaz a csomagolás?
A Dacarbazine Accord por oldatos infúzióhoz való koncentrátumhoz fehér vagy halványsárga por vagy pogácsává összetapadt por.

A Dacarbazine Accord 1000 mg steril por oldatos infúzióhoz való koncentrátumhoz formájában kerül forgalomba. Por butil gumidugóval, alumíniumkupakkal és piros, felirat nélküli, lepattintható műanyag kupakkal lezárt egyadagos, 50 ml-es, borostyánszínű injekciós üvegben (Ph. Eur. I. típusú). A törés esetén fellépő szivárgás megelőzése érdekében minden injekciós üveg műanyag védőcsomagolással van ellátva.
1 vagy 10 injekciós üveg, dobozban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja

Ezt a gyógyszert az Európai Gazdasági Térség tagállamaiban az alábbi neveken engedélyezték

	
Tagállam megnevezése
	Gyógyszer neve

	Belgium
	Dacarbazine Accord 1000 mg poeder voor concentraat voor
oplossing voor infusie

	Magyarország
	Dacarbazine Accord 1000 mg por oldatos infúzióhoz való koncentrátumhoz

	Németország
	Dacarbazine Accord 1000 mg/vial pulver für ein Konzentrat zur
Herstellung einer Infusionslösung

	Olaszország
	Dacarbazina Accord

	Portugália
	Dacarbazine Accord 1000 mg/vial

	Spanyolország
	Dacarbazine Accord 1000 mg polvo para concentrado para
solución para perfusión EFG



OGYI-T-24786/03	1×	butil gumidugóval lezárt, borostyánszínű, I-es típusú injekciós üvegben
OGYI-T-24786/04	10×	butil gumidugóval lezárt, borostyánszínű, I-es típusú injekciós üvegben

[bookmark: _GoBack]A betegtájékoztató legutóbbi felülvizsgálatának dátuma: 2026. augusztus.


---------------------------------------------------------------------------------------------------------------------------
Az alábbi információk kizárólag egészségügyi szakembereknek szólnak:

A biztonságos kezelésre vonatkozó ajánlások
[bookmark: _Hlk96893750]A dakarbazin daganatellenes szer, és a mutagén, karcinogén és teratogén hatású citosztatikumokra vonatkozó standard irányelvek szerint kell kezelni. A készítmény kezelése előtt át kell tekinteni a citotoxikus szerekre vonatkozó helyi irányelveket.
A dakarbazint csak az erre képzett személyzet nyithatja fel, és – mint minden citotoxikus szer esetén – óvintézkedéseket kell tenni a személyzet expozíciójának megelőzésére. Terhes nőknek a citotoxikus gyógyszerekkel való munkát általánosságban kerülni kell. A beadásra szolgáló oldat elkészítését kijelölt munkaterületen kell végezni egy elmosható tálcán vagy egy egyszer használatos, műanyag hátlapú abszorbens papíron.
Megfelelő szemvédőt, egyszer használatos kesztyűt, arcmaszkot és egyszer használatos köpenyt kell viselni. A fecskendőt és az infúziós szereléket gondosan kell összeszerelni a szivárgás elkerülése érdekében (Luer-záras csatlakozók használata javasolt).

A munka befejezése után minden érintett felületet alaposan meg kell tisztítani, illetve kezet és arcot kell mosni.

A gyógyszer kiömlése esetén a kezelőnek kesztyűt, arcmaszkot, szemvédőt és egyszer használatos köpenyt kell felvennie, majd fel kell törölnie a kiömlött anyagot az ebből a célból a munkaterületre bekészített abszorbens anyaggal. A területet ezután meg kell tisztítani, és minden szennyezett anyagot a citotoxikus szerek kiömlésekor használatos zsákba vagy edénybe kell helyezni, vagy lezárt tartályban kell tárolni hulladékégetés céljából.

Előkészületek az intravénás beadáshoz
A dakarbazin oldat elkészítése közvetlenül alkalmazás előtt történik.

A dakarbazin érzékeny a fényexpozícióra. Beadás alatt az infúziós tartályt és a beadásra szolgáló szereléket óvni kell a fénytől, például fényvédő PVC infúziós szerelék használatával. A normál infúziós szerelékeket például UV-védő fóliába kell csomagolni.

A Dacarbazine Accord 1000 mg előkészítése
Aszeptikus körülmények között 50 ml injekcióhoz való vizet kell az injekciós üvegbe juttatni, és azt oldódásig kell rázni. Ez a frissen elkészített oldat 20 mg/ml dakarbazint tartalmaz (az oldat sűrűsége:  = 1,015 g/ml), amit tovább kell hígítani 200–300 ml 0,9%-os nátrium-klorid vagy 5%-os glükóz infúziós oldattal. Az így kapott, milliliterenként 2,8–4,0 mg dakarbazint tartalmazó oldat készen áll az intravénás infúzióként történő beadásra. Az infúziót 20–30 perc alatt kell beadni.

A Dacarbazine Accord 1000 mg csak egyszeri felhasználásra szolgál.
A hígított oldatos infúziót szabad szemmel meg kell vizsgálni, és csak a látható részecskéktől gyakorlatilag mentes, tiszta oldat használható fel. Nem használható fel az oldat, ha látható részecskék vannak benne. Ha az oldat vizuális megjelenése megváltozott, akkor meg kell semmisíteni.

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani. 

NNGYK/ETGY/1167/2025

